એક તબક્કો એવો આવી ગયો હતો કે મિલ્ખા સિંહ પાકિસ્તાનના નામથી ધ્રૂજી ઊઠતા હતા. પોતાનાં મા-બાપને જે દેશમાં જીવતાં ચીરી નાખવામાં આવ્યાં એ દેશના નામમાત્રથી તે દૂર રહેવા લાગ્યા હતા, પણ જિંદગીએ કરવટ બદલી અને મિલ્ખા સિંહે ૧૯૬૦માં એ જ પાકિસ્તાનમાં રેસ માટે જવું પડ્યું હતું. મિલ્ખા સિંહ પોતે પાકિસ્તાનની એ રેસને પોતાની જિંદગીની સૌથી મોટી અને સૌથી મહત્વની રેસ ગણાવે છે. મિલ્ખા સિંહની ઑફિશ્યલ બાયોગ્રાફી પરથી જ બનેલી આ ફિલ્મમાં મિલ્ખા સિંહની રિયલ લાઇફને ૬૦ ટકા અનુસરવામાં આવી છે જ્યારે ફિલ્મ માટે ચાલીસ ટકા ક્રીએટિવ લિબર્ટી લેવામાં આવી છે, જે મિલ્ખા સિંહે પોતે મંજૂર રાખી છે.